Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
dňa 4. marca 2008

Materiál číslo: 146/2008

K bodu: Zásady hospodárenia s bytmi v Mestskej časti Bratislava-Petržalka

Predkladá:	Návrh uznesenia:

Marián Miškanin	Miestne zastupiteľstvo mestskej časti
prednosta	Bratislava-Petržalka

		s ch v a ľ u j e
Prerokované:	
	Zásady hospodárenia s bytmi v Mestskej časti  v miestnej rade	Bratislava-Petržalka  
dňa 19. 02. 2008

Spracovateľ:

Edita Jarošová
referentka bytového oddelenia

Dôvodová správa

Mestská časť Bratislava-Petržalka hospodári s bytovým fondom vo vlastníctve Mestskej časti Bratislava-Petržalka a s bytmi, ktoré jej boli zverené do správy hlavným mestom Slovenskej republiky Bratislavou.
Dňa 01. 05. 2006 nadobudlo účinnosť Všeobecne záväzné nariadenie hlavného mesta SR Bratislavy č. 1/2006 o nájme bytov a obytných miestností v zariadeniach určených na trvalé bývanie/ďalej len „VZN“/. Súčasne bolo zrušené Všeobecne záväzné nariadenie hlavného mesta SR Bratislavy č. 14/2001 o nájme bytov a obytných miestností v zariadeniach určených na trvalé bývanie v znení Všeobecne záväzného nariadenia hlavného mesta SR Bratislavy 
č. 1/2002.
Miestne zastupiteľstvo mestskej časti Bratislava-Petržalka prijalo uznesením 
č. 49/1995 zo dňa 24. 04. 1995 Zásady hospodárenia s bytmi v Mestskej časti Bratislava-Petržalka (ďalej len „zásady“). Prijatie VZN č. 1/2006 o nájme bytov a obytných miestností v zariadeniach určených na trvalé bývanie ukázalo nevyhnutnosť korekcie niektorých článkov zásad. Zásady hospodárenia s bytmi v mestskej časti Bratislava-Petržalka boli prijaté Miestnym zastupiteľstvom mestskej časti Bratislava-Petržalka uznesením, č. 367 zo dňa 26. 09. 2006 a súčasne boli zrušené zásady zo dňa 24. 04. 1995.  

Nové Zásady hospodárenia s bytmi v Mestskej časti Bratislava-Petržalka /ďalej len „nové zásady“/ sú vypracované v zmysle úlohy z porady starostu zo dňa 19. 11. 2007.  
Nové zásady boli vypracované v súlade s ustanoveniami Všeobecne záväzného nariadenia hlavného mesta SR Bratislavy č. 1/2006 o nájme bytov a obytných miestností v zariadeniach určených na trvalé bývanie z 30. marca 2006 s prihliadnutím na podmienky v Mestskej časti Bratislava-Petržalka.
Nové zásady boli prerokované v miestnej rade dňa  19. 02. 2008, v  sociálnej a bytovej komisii dňa 06. 02. 2008, stanovisko komisie tvorí prílohu č. 1 materiálu a finančná komisia dňa 18. 02. 2008, stanovisko komisie tvorí prílohu č. 2 materiálu. 

Zmeny a doplnenia:
Čl. 3 - ods. (1) písm. i) doplnený údaj v zátvorkách

Čl. 3 - pribudli odst. (2), (3), (4), (5) a (6) 

Čl. 4 - v ods. (1) vypadáva písm. e)
        -  v ods. (1) vypadáva písm. f) a nahrádza ho  písm. e)
        -  ods. (4) nahrádza ods. (1) a (3) v čl. 5    
        -  pribudli ods. (5), (6), (7) a (8)	
        -  ods. (5) nahrádza ods. (2) v čl. 5	       
        -  ods. (6) nahrádza ods. (4) čl. 5  
        -  v ods. (6) sa mení 1/3 na 1/5 z ročného objemu uvoľnených bytov
        -  ods. (7) nahrádza ods. (5) čl. 5 
        -  ods. (8) nahrádza ods. (6) čl. 5

Čl. 5 - doplnený v súlade s § 5 ods. (1), (2) a (3) VZN /nahrádza čl. 5/

Čl. 6 - doplnený v súlade s § 7 ods.(1) VZN 

Čl. 7 - doplnený v súlade s § 8 ods. (1) VZN

Čl. 8 - doplnený v súlade s Prevádzkovo-organizačným poriadkom DOS

Čl. 9 - doplnený v súlade s § 11 VZN  

Čl. 10 - nahrádza čl. 6

Čl. 11 - nahrádza a mení čl. 7

Čl. 12 - nahrádza čl. 8 

Zásady hospodárenia s bytmi v Mestskej časti Bratislava-Petržalka

Miestne zastupiteľstvo mestskej časti Bratislava-Petržalka podľa § 15 odst. 2 písm. b) zákona Slovenskej národnej rady č. 377/1990 Zb. o hlavnom meste Slovenskej republiky Bratislavy a podľa Všeobecne záväzného nariadenia hlavného mesta SR Bratislava č. 1/2006 o nájme bytov a obytných miestností v zariadeniach určených na trvalé bývanie ustanovuje zásady hospodárenia s bytmi v Mestskej časti Bratislava-Petržalka.

čl. 1
Úvodné ustanovenie

(1) Tieto zásady hospodárenia s bytmi v Mestskej časti Bratislava-Petržalka (ďalej len „zásady“) upravujú postup pri prenajímaní bytov vo vlastníctve Mestskej časti Bratislava-Petržalka (ďalej len „mestská časť“) a bytov zverených do správy mestskej časti hlavným mestom Slovenskej republiky Bratislavou (ďalej len „obecné byty“).  

čl. 2
Obecný nájomný bytový fond

(1) Obecný bytový fond tvoria obecné byty:

a)	určené na užívanie fyzickými osobami na základe nájomnej zmluvy,
b)	byty v Dome osobitného určenia na Medveďovej ul. č. 21/ďalej len „DOS“/,
c)	služobné byty 1) .         

(2) Prenajímateľom obecného bytového fondu je mestská časť.

čl. 3
Žiadosť o nájom obecného bytu

(1) Žiadosť o nájom bytu musí obsahovať:

a) meno, priezvisko a podpis žiadateľa,
b) miesto trvalého, miesto prechodného pobytu,
c) rodinný stav žiadateľa,
d) počet členov domácnosti žiadateľa a ich vzťah ku žiadateľovi,
e) bytové pomery žiadateľa v mieste trvalého i prechodného bydliska,
f) doklad o príjme, 
     g) odôvodnenie žiadosti,	
     h) iné osobitné okolnosti súvisiace so žiadosťou, 
          i) ďalšie náležitosti, ak to vyžaduje osobitný charakter bytov/ byty v DOS/.

(2) Evidenciu žiadostí vedie bytové oddelenie Miestneho úradu mestskej časti Bratislava- Petržalka (ďalej len „oddelenie“).

__________________________
1)§ 1 zákona SNR č. 189/1992 Zb. v znení neskorších predpisov

 (3) Žiadatelia o nájom bytu sa evidujú do:
      a) miestneho zoznamu žiadateľov o nájom bytu,
      b) miestneho zoznamu žiadateľov o nájom náhradného bytu,
 c) miestneho zoznamu žiadateľov o nájom bytu v DOS, 
      d) miestneho zoznamu žiadateľov o nájom služobného bytu.
	
(4) Oddelenie po prijatí žiadosti preverí jej úplnosť podľa čl. 3 ods. (1) a splnenie podmienok podľa čl. 4 ods. (1). Ak žiadateľ spĺňa podmienky podľa čl. 3 ods. (1) a čl. 4 ods. (1), oddelenie zaradí žiadosť do miestneho zoznamu žiadateľov podľa čl. 3 ods. (3)/ ďalej len“miestny zoznam“/. Ak je žiadosť neúplnná, oddelenie vyzve žiadateľa na doplnenie žiadosti, pričom mu určí  primeranú lehotu  na doplnenie. Ak žiadateľ nespĺňa aspoň jednu podmienku na nájom obecného bytu podľa čl. 4  alebo ak žiadateľ v určenej lehote nedoplní žiadosť o chýbajúce údaje v súlade s požiadavkou oddelenia, oddelenie žiadosť do miestneho zoznamu nezaradí. Oznámenie o zaradení alebo nezaradení žiadateľa do miestneho zoznamu  zašle oddelenie do tridsiatich dní odo dňa doručenia úplnej žiadosti. Súčasne s oznámením o zaradení žiadateľa do miestneho zoznamu oznámi žiadateľovi povinnosti podľa čl. 3 a čl. 4 týchto zásad. 

(5) Žiadateľ zaradený do miestneho zoznamu je povinný oznamovať oddeleniu každú zmenu podmienok v rozsahu podľa ods. (1).

(6) Žiadateľ je povinný najneskôr do troch rokov od podania žiadosti aktualizovať svoju žiadosť minimálne v rozsahu podľa ods. (1) a), b), c), d), e), f), h), i). Neaktualizovanie žiadosti má za následok vyradenie z miestneho zoznamu. Pri posudzovaní aktualizovanej žiadosti sa postupuje podľa ods. (4).

čl. 4
Podmienky nájmu obecného bytu

(1)	Podmienky nájmu obecného bytu:
a)	žiadateľ nemá v nájme, spoločnom nájme, vo vlastníctve alebo v podielovom vlastníctve iný byt, rodinný dom alebo bytový dom,
b)	dlhé časové prieťahy pri vymáhaní práva bývať v byte, rodinnom dome, bytovom dome súdnou cestou bránia žiadateľovi užívať byt a neprišiel o právo bývať v byte vlastným pričinením alebo strate práva bývať v byte, rodinnom dome, bytovom dome nemohol účinne zabrániť, 
c)	žiadateľ má trvalý pobyt v Mestskej časti Bratislava-Petržalka najmenej päť rokov pred podaním žiadosti. Ak žiadosť podávajú manželia, podmienku trvalého pobytu podľa ods. 1 písm. c) musí spĺňať aspoň jeden z manželov,
d)	žiadateľ je poberateľom príjmu najmenej vo výške 1,2 násobku životného minima určeného osobitným predpisom 2) ,     
e)	žiadateľ je povinný na základe právoplatného rozhodnutia súdu vypratať obecný alebo služobný byt po zabezpečení náhradného bytu.

(2) Ustanovenia ods. (1) musia byť primerane splnené ku dňu podpisu  zmluvy o nájme bytu.

(3) Ustanovenia ods. (1) sa primerane použijú aj pre nájom bytov DOS a služobných bytov.
___________________________________________
2) Zákon č. 601/2003 Z.z.  o životnom minime a o zmene a doplnení niektorých predpisov

(4) Sociálna a bytová komisia Miestneho zastupiteľstva mestskej časti Bratislava-Petržalka  podľa potreby predkladá starostovi mestskej časti ( ďalej len „starosta“ ) na schválenie poradovník zostavený z miestneho zoznamu podľa čl.3 ods. (3) písm. a), b).
Kritériá pre zaradenie žiadateľov o nájom bytu do poradovníka:
     	a) bytové pomery žiadateľa,
b) rodinné pomery,
	c) doba trvania žiadosti,
  d) iné dôvody hodné osobitného zreteľa. 

(5) Starosta určuje nájomcu obecného bytu zo schváleného poradovníka. 
   
(6) Mimo poradovník môže starosta určiť nájomcu obecného bytu, v obzvlášť závažných prípadoch, z miestneho zoznamu podľa čl. 3 ods. (3) písm. a), b) a to k 1/5 bytov z ročného objemu uvoľnených bytov. Do ročného objemu uvoľnených bytov sa nepočítajú byty uvoľnené v DOS, služobné byty a byty na Čapajevovej ul. č. 3.

(7) Dobu nájmu obecného bytu určuje starosta, v zmysle čl. 5. 

(8) Starosta má povinnosť štvrťročne predkladať miestnemu zastupiteľstvu informáciu o uzatvorených nájomných zmluvách. 

čl. 5
Doba nájmu obecného bytu

(1) Obecný byt sa prenajíma na dobu určitú, ktorá neprevýši tri roky, v prípade ak ide o byt v DOS na dobu určitú, ktorá neprevýši desať rokov. Prenajímateľ v zmluve o nájme bytu uvedie za akých podmienok bude dobu nájmu bytu predlžovať, pričom jednorazové predĺženie nesmie presiahnuť tri roky, alebo uvedie za akých podmienok zmení dobu nájmu na dobu neurčitú. Jednou z podmienok zmeny doby nájmu bytu na dobu neurčitú, je aj vykonanie takých zmien, ktorými sa byt stane spôsobilým na bývanie. Za zmeny, ktorými sa byt stane spôsobilým na bývanie sa považuje vykonanie takých opráv bytu a jeho základného príslušenstva a výmena resp. doplnenie zariadenia a vybavenia bytu, v prípade ktorých oprávnené náklady presiahnu 3-násobok ročného nájomného toho, ktorého bytu, stanoveného pred vykonaním týchto zmien. Prenajímateľ je oprávnený posúdiť splnenie tejto podmienky na základe nájomcom predložených dokladov ako aj fyzického preverenia vykonaných zmien. V prípade nájomnej zmluvy uzavretej na dobu kratšiu ako jeden rok a v prípade nájomnej zmluvy k bytu v DOS nie je možné dobu nájmu zmeniť na dobu neurčitú.

(2) Podmienkou pre predĺženie doby nájmu bytu bude najmä dodržiavanie povinností nájomcu tak, ako to vyplýva z nájomnej zmluvy a zo všeobecne záväzných právnych predpisov.3) Prenajímateľ môže v zmluve o nájme bytu určiť aj ďalšie podmienky predĺženia doby nájmu bytu .

(3) Podmienky podľa ods. (2) platia aj pre zmenu doby nájmu na dobu neurčitú. 

______________________
3) Občiansky zákonník

čl. 6
Osobitné ustanovenia pri výmene bytu

Prenajímateľ môže schváliť výmenu obecného bytu s iným bytom. Nová zmluva o nájme bytu sa uzatvorí v súlade s ustanovením čl. 5 bez ohľadu na dobu nájmu nájomcu v inom byte.

čl. 7 
Osobitné ustanovenia o prechode nájmu bytu

Ak príslušník domácnosti spĺňa podmienky pre prechod nájmu bytu prenajímateľ s ním uzavrie zmluvu o nájme bytu, pričom v tejto zmluve o nájme bytu zachová pôvodnú dobu nájmu bytu. 

čl. 8
Nájom bytu v DOS 

(1) Žiadateľ o nájom bytu v DOS musí okrem podmienok podľa čl. 3 a čl. 4 spĺňať podmienky určené v čl. 4 Prevádzkovo-organizačného poriadku DOS /ďalej len POP/.4)  

(2) Žiadosti o nájom bytu v DOS sa zaraďujú do miestneho zoznamu podľa čl. 3 ods. 3)
 písm. c).

(3) Pri vybavovaní žiadostí sa postupuje podľa čl. 3, čl. 4 ods. 1), 2), 3), čl. 5 zásad a čl. 4 a 
čl. 5 POP.  

čl. 9
Nájom služobných bytov 

(1) Žiadateľ o nájom služobného bytu musí vykonávať prácu, na ktorú je nájom služobného bytu viazaný5).  

(2) Žiadosti o nájom služobného bytu eviduje Stredisko služieb školám a školským zariadeniam, Bohrova 1, 851 01 Bratislava 5.

(3) Podmienka pre nájom služobného bytu podľa ods. (1) musí byť splnená ku dňu podpísania zmluvy o nájme služobného bytu. 

(4) Starosta určuje nájomcu služobného bytu podľa ustanovení čl. 9. 

______________________
4) Schválené Uznesením č. 109  Miestneho zastupiteľstva Mestskej časti Bratislava-Petržalka  zo dňa 07. 12. 1999  
5)§ 1 ods. (1), (2) písm.a) a ods. (4) zákona SNR č. 189/1992 Z.b. v znení neskorších predpisov

čl. 10

Predaj obecných bytov sa riadi zákonom Národnej rady Slovenskej republiky 
č. 182/1993 Z.z. o vlastníctve bytov a nebytových priestorov v znení neskorších predpisov.

čl. 11

Zrušujú sa Zásady o hospodárení s bytmi v Mestskej časti Bratislava-Petržalka schválené uznesením č. 367 Miestneho zastupiteľstva mestskej časti Bratislava-Petržalka zo dňa 26. 09. 2006.

čl. 12

Tieto zásady nadobúdajú účinnosť dňom ich schválenia Miestnym zastupiteľstvom mestskej časti Bratislava-Petržalka.

        Milan Ftáčnik
             								        starosta

Príloha č. 1

Stanovisko
zo zasadnutia sociálnej a bytovej komisie zo dňa 06. 02. 2008

K bodu : Zásady hospodárenia s bytmi v Mestskej časti Bratislava-Petržalka

Stanovisko
Sociálna a bytová komisia odporúča Zásady hospodárenia s bytmi v Mestskej časti Bratislava-Petržalka prijať.

Prítomní 
Anna Sotníková, Oľga Adamčiaková, Viera Palková, Rastislav Pavlík  
Dušan Smolka, Elena Králiková, Helena Stachová, Michal Novota

Hlasovanie 
prítomní	8
za		7         
proti    		0     
zdržal sa    	1   

V Bratislave         06. 02. 2008                                               Mgr.Anna Sotníková
                                                                                                predsedníčka komisie     

Príloha č. 2

Stanovisko
finančnej komisie pri miestnom zastupiteľstve Bratislava-Petržalka zo dňa 18. 02. 2008

K bodu : Zásady hospodárenia s bytmi v Mestskej časti Bratislava-Petržalka

Stanovisko
Finančná komisia žiada uviesť v materiály dôvody, pre ktoré je potrebné vypracovať nové zásady hospodárenia s bytmi v Mestskej časti Bratislava-Petržalka.

Prítomní 
Mgr. Belohorec, Ing. Vermeš, Ing. Plšek, MUDr Janota ,PhD.,CSc., Ing. Kocka

Neprítomní
Ing. Weissensteiner, Mgr. Bakerová-Dragúňová, p. Števove, Ing. Hanák

Hlasovanie 
Prítomní	5
za		5         
proti    		0     
zdržal sa    	0   

V Bratislave         18. 02. 2008                                               Mgr. Michal Belohorec v.r.	                                                                                                
								           predseda FK

Za správnosť: Ing. Lukáček